  Майя Бывальцева Удмуртиысь 16 фермеръёслы но 2 гурт возёсъёслы кунлэсь грантъёс басьтыны сертификатъёс сётӥзы. Со сярысь ивортэ элькунысь гурт возёсъя но сиён-юонъя министерстволэн пресс-службаез. Агропром огъетысь покчи ужбергатонлы федерал коньдэтэн валче вылысь юрттонъя программа элькунын 2012-тӥ арысен ужа. Таяз арын грантъёс чотын юрттэтлэн быдӟалаез улосвылын 80 миллион манетозь вуиз. «Элькунысь фермеръёсын басьтэм грантъёслэн быдӟалазы куать ар ӵоже 371 миллион манет манетлэсь трос луиз. Покчи возёсъёслы юрттон программалы луыса, агропром огъетын покчи ужбергатон удыс мыло-кыдо азинске. Туннэ Удмуртиын 550-лэсь трос фермер возёсъёс но нимаз ужбергатӥсь фермеръёс ужало. Со пӧлысь 181-ез — милям грант басьтӥсьёсмы», — вераз Удмуртиысь гурт возёсъя но сиён-юонъя министрлэсь ужзэ быдэсъясь Александр Прохоров. Ваньбурлыкез азинтон понна юрттэт туэ нырысьсэ сётэмын гурт возёсъёслы. Грантъёс басьтӥзы кык предприятиос — Можга ёросысь «Диммаш» но Алнаш ёросысь «Агро». Вожвылъяськонын вормем но сертификат басьтэм фермеръёс пӧлын конкурсъёсы азьвыл пыриськылэмъёс но вань. Можга ёросысь Людмила Гаврилова кык ар талэсь азьло вожвылъяськонэ кутскись фермер сямен пыриськиз, утэм грантэзлы трактор но скалъёс басьтӥз. Табере солэн возёсаз 200 йыр сюро таза пудоез ни. Таяз арын утэм грантэзлы 150 йыр пудолы гид пуктыны малпа. Шаркан ёросысь Павел Киселёв кутскись фермер сямен грант утӥз 2013-тӥ арын. Со сӥльлы пудо вордэ но уллёзэ будэтыны чакла. Солэн возёсаз герофорд выжыысь 103 пудоез вань ни. Таиз арысен элькунын йӧл но сӥль басьтон понна пудо вордӥсь фермеръёслы грантъёслэн быдӟалазы будэтэмын. Семьяен ужан фермаез азинтон понна кун юрттэт чотын туннэ тужгес троссэ 10 миллион манет басьтыны луэ. Кутскись фермерлы троссэ 3 миллион манет сёто. Гурт возёсысь мукет ӧръёсъя грантъёслэн быдӟалазы — семьяен ужан фермаез азинтыны 6 миллион манет, кутскись фермерлы 1,5 миллион манет. Тегъёс: Удмуртия гуртвозёс фермервозёсъёс коньдон пудовордон экономиканоконьдонужпумъёс гуртвозёсъяминистерство  